**Felhívás a szálláshely-szolgáltatók számára**

Tisztelt Szolgáltatók!

A Magyar Turisztikai Ügynökség leányvállalataként működő, Magyarország teljeskörű turisztikai marketingkommunikációs tevékenységét ellátó **Visit Hungary Zrt.** **országos kommunikációs kampányt** **indít a belföldi turizmus élénkítése** érdekében.

**A 2024. október 15. és 2025. január 31. között** zajló kampány célja, hogy a SZÉP-Kártya használat ösztönzésével **növelje a hazai vendégek foglalási** **kedvét a január-februári időszakra**, ezáltal pedig oldja a szezonalitást.

Fontos kiemelni, hogy a Nemzeti Turisztikai Adatszolgáltató Központ adatai szerint a belföldi szálláshelyi forgalom 9%-át a január-februári időszak eredménye adja. 2024-ben az év első két hónapjára eső foglalások 12%-át novemberben, 21%-át decemberben indították, 45%-a januárban, további 16%-a pedig februárban történt.

A **Széchenyi Pihenő Kártya** **a belföldi turizmus** egyik **motorja**, ígya kampány egyrészt a SZÉP-Kártyákon felhalmozódott összegek turisztikai célú felhasználását segíti elő. Ugyanakkor felhívja a belföldi utazók figyelmét arra, hogy Magyarország a téli időszakban is rengeteg rejtett kincset és élményt kínál a feltöltődéshez.

A kampány sikeres megvalósításához a **Visit Hungary olyan szálláshely-szolgáltatók** **jelentkezését várja**, akik csatlakoznának a forgalomösztönző aktivitáshoz és **SZÉP-Kártyás fizetés esetén 20% kedvezményt biztosítanak a 2025. január 1. és 2025. február 28. közötti** időszakban, továbbá vállalják, hogy ezt a kedvezményes ajánlatot a weboldalukon is feltüntetik.

Az akciót a Visit Hungary országos integrált kampány keretében népszerűsíti a belföldi utazóközönség körében, az akcióhoz csatlakozó partnereket pedig a **csodasmagyarorszag.hu** weboldalon mutatja be az érdeklődőknek.

Amennyiben részt vennének a kezdeményezésben, kérjük, töltsék ki az alábbi linken elérhető **jelentkezési űrlap**ot: <https://visithungary.com/hu/form/minden-evszakban-szep>

**A jelentkezés határideje: 2024. szeptember 30. 23:59.**

További kérdés esetén a [kampany@visithungary.com](mailto:kampany@visithungary.com) e-mail címen állunk rendelkezésre.

**Dolgozzunk közösen** hazánk téli **vendégforgalmának fellendítésén**, számítunk szíves együttműködésükre!

Üdvözlettel,  
Visit Hungary